1. ปัจจัยความเสี่ยง

1.1) ความเสี่ยงจากการพึ่งพาผู้ผลิตน้อยราย

ถึงแม้บริษัทฯ จะซื้อสินค้าจากผู้ผลิตกว่า 40 ราย ในปี 2547, ร้อยละ 80 ของยอดขาย
เป็นสินค้าที่มาจากผู้ผลิตเพียง 5 รายคือ HP, IBM, Samsung, O2 และ Philips.
ผู้ผลิตที่บริษัทฯ ขายสินค้ามากที่สุดในปี 2547 คือ HP ซึ่งมีสัดส่วนสูงถึงร้อยละ 48.3
ของสินค้าทั้งหมดที่บริษัทฯ จำหน่าย เนื่องจาก HP มีสินค้าหลายประเภท และลักษณะสินค้าของ HP
เหมาะที่จะทำงานร่วมกับผู้ค้าส่งในการกระจายสินค้า รวมไปถึงการที่บริษัทฯ
ได้รับความไว้วางใจจาก HP ให้เป็นผู้แทนจำหน่ายสินค้าเพิ่มขึ้น บริษัทฯ เชื่อว่าในปี 2548
สัดส่วนของ HP ยังคงอยู่ในระดับเดิม หรือ สูงกว่าเดิมเล็กน้อย ซึ่งทำให้บริษัทฯ
ยังคงมีความเสี่ยงในการพึ่งพาผู้ผลิตน้อยรายอยู่ อย่างไรก็ตาม บริษัทฯ เป็นลูกค้ารายใหญ่ของ HP
เช่นกัน ทำให้ความสัมพันธ์ระหว่างบริษัทฯ และ HP เป็นความสัมพันธ์ที่ต้องพึ่งพาซึ่งกันและกัน
และบริษัทฯ เอง ก็มีการพัฒนาประสิทธิภาพการทำงานอย่างต่อเนื่อง ตลอดจนถึงการที่บริษัทฯ
ได้เข้าไปเป็นบริษัทจดทะเบียนในตลาดหลักทรัพย์ฯ มีความโปร่งใสในการบริหารงาน
มีการกำกับดูแลกิจการที่ดี ได้รับความไว้วางใจจากผู้ผลิตมากขึ้น เชื่อว่าบริษัทฯ
จะยังคงเป็นคู่ค้าที่ดีของผู้ผลิตต่าง ๆ ทั้งในระยะสั้นและระยะยาวต่อไป

โดยทั่วไป บริษัทฯ สามารถให้ประโยชน์กับผู้ผลิตในหลาย ๆ ด้าน ที่ทำให้ผู้ค้าส่ง
ยังเป็นกลไกสำคัญสำหรับอุตสาหกรรม IT เช่น :

-   การครอบคลุมตลาด
    บริษัทฯ มีเครือข่ายลูกค้าที่เป็นบริษัทฯ ที่ดำเนินธุรกิจ IT
    และได้เปิดบัญชีพร้อมทั้งซื้อสินค้าจากบริษัทฯ แล้วมากกว่า 4,000 ราย ซึ่งบริษัทฯ
    สามารถช่วยเหลือผู้ผลิตในการจัดจำหน่ายสินค้าไปยังกลุ่มลูกค้าทั้ง 4,000
    รายได้อย่างรวดเร็ว

-   การจัดเก็บและกระจายสินค้า
    บริษัทฯ มีระบบบริหารคลังสินค้าที่ดีและมีประสิทธิภาพ
    สามารถเก็บสินค้าและจัดส่งให้กับลูกค้าทั่วประเทศได้อย่างรวดเร็ว
    ถึงแม้จะเป็นการสั่งซื้อสินค้าในจำนวนน้อย บริษัทฯ
    ก็สามารถจัดส่งสินค้าให้ถึงลูกค้าอย่างช้าภายในวันรุ่งขึ้นได้ทั้งหมด

-   การบริหารลูกหนี้รายย่อย
    บริษัทฯ มีทีมงานที่สามารถบริหารลูกหนี้รายย่อยได้อย่างมีประสิทธิภาพ
    ซึ่งสามารถช่วยเหลือผู้ผลิตในการให้เครดิตกับลูกค้ารายย่อย
    ทำให้ผู้ผลิตสามารถจำหน่ายสินค้าให้กับลูกค้าหลาย ๆ รายได้อย่างรวดเร็ว

1.2) ความเสี่ยงจากการเปลี่ยนแปลงเทคโนโลยีที่กระทบต่อสินค้าคงคลัง

เนื่องจากสินค้าหลักของบริษัทฯ เป็นคอมพิวเตอร์และอุปกรณ์ต่อพ่วง
ซึ่งสินค้าในกลุ่มนี้มีการพัฒนาเทคโนโลยีอย่างรวดเร็ว ทำให้สินค้าคงคลังของบริษัทฯ
อาจจะมีการล้าสมัยได้

บริษัทฯ มีการดำเนินการบริหารความเสี่ยงดังนี้:

-   การควบคุมสินค้าคงคลังให้น้อยกว่า 30 วัน
    บริษัทฯ มีนโยบายในการเก็บสินค้าคงคลังไม่ให้เกิน 30 วัน
    ซึ่งทำให้สามารถแก้ปัญหาได้อย่างรวดเร็ว

-   การให้มีผู้จัดการผลิตภัณฑ์ดูแลสินค้า
    บริษัทฯ ได้กำหนดให้ผู้บริหารผลิตภัณฑ์ (Product Manager)
    เป็นผู้ดูแลสินค้าทั้งในแง่ของการสั่งซื้อ การดูแลสินค้าคงคลัง และการขายสินค้า
    ทำให้มีผู้เชี่ยวชาญที่ให้ความสำคัญในการดูแลสินค้าแต่ละยี่ห้ออย่างใกล้ชิดและสามารถแก้ปัญหาได้อย่างรวดเร็ว

-   การตั้งสำรองสินค้าล้าสมัย
    บริษัทฯ มีนโยบายการตั้งสำรองสินค้าคงคลังล้าสมัยตามอายุสินค้าในทุก ๆ เดือน
    ซึ่งเมื่อมีสินค้าค้างสต็อค จะมีการตั้งสำรองตามอายุอันจะทำให้กำไรที่แสดงในงบ
    เป็นกำไรที่หักภาระสินค้าค้างสต็อคไปแล้วเสมอ

1.3) ความเสี่ยงด้านอัตราแลกเปลี่ยนเงินตราต่างประเทศ

บริษัทฯ มีการสั่งซื้อสินค้าบางส่วนเป็นสกุลเงินดอลลาร์สหรัฐ
ในขณะที่สินค้าทั้งหมดจะจำหน่ายในประเทศ โดยในปี 2547 บริษัทฯ
มีการสั่งซื้อสินค้าจากต่างประเทศในอัตราประมาณ 25% หรือคิดเป็นเงินประมาณ 42
ล้านเหรียญดอลลาร์สหรัฐ เพื่อป้องกันความเสี่ยงด้านอัตราแลกเปลี่ยน บริษัทฯ
มีการทำสัญญาป้องกันความเสี่ยงล่วงหน้าในทุกใบสั่งซื้อในอัตราประมาณร้อยละ 50-100
ของมูลค่าการสั่งซื้อ ซึ่งอัตราที่บริษัทฯ จะทำสัญญาว่าจะเป็นเท่าใดนั้น บริษัทฯ
จะฟังคำแนะนำจากธนาคารฯ ทั้งนี้ โดยทั่วไป บริษัทฯ จะเลือกทำสัญญาป้องกันความเสี่ยงฯ ทั้งหมด
ยกเว้นในกรณีที่มีตัวบ่งชี้ว่าค่าเงินบาทจะแข็งค่าขึ้น

1.4) ความเสี่ยงจากการแข่งขันและกำไรขั้นต้นต่ำ

ธุรกิจขายส่งอุปกรณ์คอมพิวเตอร์ ถือเป็นธุรกิจที่มีการแข่งขันสูง มีกำไรขั้นต้นอยู่ในระดับต่ำ
แต่เป็นอุตสาหกรรมที่มีขนาดใหญ่และมีการเติบโตสูง โดยคาดว่ายังคงมีการเติบโตที่มากกว่า 10%
ไปได้อีกหลายปี ซึ่งจากลักษณะอุตสาหกรรมแบบนี้
อาจมีคู่แข่งใช้ราคามาเป็นกลยุทธหลักในการแข่งขัน ซึ่งถ้าเกิดขึ้น บริษัทฯ
อาจต้องลดราคาสินค้าเพื่อให้สามารถแข่งขันได้ดีขึ้น และอาจจะกระทบผลการดำเนินงานของบริษัทฯ
ได้ บริษัทฯ ได้พยายามลดความเสี่ยงด้วยการเพิ่มประเภทสินค้า
ทำให้มีการขายสินค้ากระจายมากประเภทขึ้น ถ้าเกิดปัญหาขึ้น ก็จะมีผลกระทบเฉพาะบางส่วน
รวมไปถึงบริษัทฯ พยายามให้ความสำคัญในการพัฒนาและส่งเสริมการขายสินค้าที่ตลาดไม่ใหญ่นัก
แต่สามารถให้กำไรได้ดีและมีการแข่งขันน้อยมาช่วยเพิ่มกำไร พร้อมกันนี้ บริษัทฯ
ได้มีการขายสินค้าไปยังลูกค้าจำนวนมาก โดยบริษัทฯ มีลูกค้ามากกว่า 4,000 ราย
จึงมีการขายที่กระจาย สม่ำเสมอ และเนื่องจากธุรกิจค้าส่งอุปกรณ์คอมพิวเตอร์
เป็นธุรกิจที่ใช้เงินทุนมาก มีโอกาสน้อยที่จะมีคู่แข่งรายใหม่เข้ามาในตลาดเพิ่ม ในทางกลับกัน
เชื่อว่าจะมีผู้ค้าบางรายที่ไม่สามารถแข่งขันได้ออกจากตลาดไป
หรือมีการควบรวมกิจการระหว่างผู้ค้าส่ง ซึ่งในปี 2547 ที่ผ่านมา
มีการประกาศรวมกิจการระหว่างผู้ค้าส่งรายใหญ่คือ Ingram Micro และ Tech Pacific
ทำให้จำนวนผู้ค้าส่งลดลง อันจะทำให้การแข่งขันลดลงไปด้วย

1.5) ความเสี่ยงจากลูกหนี้การค้า

ในปี 2547 บริษัทฯ มียอดขายเครดิตประมาณร้อยละ 80 ของยอดขายรวม และลูกหนี้ส่วนใหญ่
ไม่ได้มอบหลักประกันที่ครอบคลุมหนี้สินทั้งหมดให้กับบริษัทฯ รวมไปถึงลูกค้าของบริษัทฯ หลายราย
เป็นบริษัทฯ ขนาดเล็กและเป็นบริษัทฯ ใหม่ที่ยังไม่มีเงินทุนมากนัก ดังนั้นหากลูกหนี้การค้าของบริษัทฯ
เกิดปัญหาในการบริหารงาน ไม่สามารถชำระเงินได้ตามกำหนด จะส่งผลต่อสภาพคล่องของบริษัทฯ
ทางด้านเงินทุนหมุนเวียน หรือผลการดำเนินงานของบริษัทฯ ได้ อย่างไรก็ตาม บริษัทฯ
มีการตรวจสอบเครดิตอย่างรัดกุมก่อนจะให้เครดิตกับลูกค้า
และมีการแยกฝ่ายควบคุมเครดิตออกจากฝ่ายขาย เพื่อให้การพิจารณาเครดิตเป็นไปอย่างอิสระ
และเพื่อลดความเสี่ยงด้านหนี้สูญลงไปอีก บริษัทฯ
ได้ซื้อประกันภัยเพื่อคุ้มครองความเสียหายด้านหนี้สูญที่จะเกิดจากลูกค้าทุกราย ซึ่งกรมธรรม์ที่บริษัทฯ
ซื้อไว้นี้ สามารถคุ้มครองความเสียหายส่วนใหญ่จากปัญหาหนี้สูญได้

1.6) ความเสี่ยงจากเงินทุนหมุนเวียน

จากการที่ธุรกิจค้าส่งคอมพิวเตอร์ มี cash cycle กว่า 40 วัน
ทำให้ปริมาณเงินทุนหมุนเวียนที่ต้องใช้ เพิ่มขึ้นตามยอดขายที่เพิ่มขึ้นเสมอ
และจากการขยายงานของบริษัทฯ ที่มีเพิ่มของยอดขายในอัตราสูงมาตลอด
ความต้องการเงินทุนหมุนเวียนที่เพิ่มขึ้นอย่างต่อเนื่อง ถือเป็นความเสี่ยงและภาระของบริษัทฯ
อย่างไรก็ตาม การที่บริษัทฯ ได้เข้าเป็นบริษัทจดทะเบียนในตลาดหลักทรัพย์ฯ ทำให้บริษัทฯ
มีทางเลือกในการเพิ่มเงินทุนหมุนเวียนมากขึ้น และเมื่อเวลาผ่านไป
ลูกค้าเริ่มมีฐานะทางการเงินดีขึ้น สถาบันการเงินจะเข้ามาทำงานแทนผู้ค้าส่ง ทำให้บริษัทฯ
ลดการให้เครดิตได้ และสามารถเรียกร้องหลักประกันเพิ่มขึ้นได้

1.7) ความเสี่ยงจากการพึ่งพาบุคลากร

บริษัทฯ
ได้พยายามขยายสินค้าและบริการเข้าไปในสินค้าที่ต้องการความรู้ความสามารถและความชำนาญเฉพาะด้าน
โดยบริษัทฯ ได้มีการพัฒนาทั้งระบบและบุคลากรให้มีความรู้ความชำนาญในสินค้าดังกล่าวของบริษัท ฯ
เพื่อให้บริการกับลูกค้าได้อย่างมีประสิทธิภาพ
ซึ่งหากบุคลากรที่มีความสามารถและความชำนาญงานได้ลาออกจากบริษัทฯ
อาจมีผลกระทบต่อการดำเนินงานและความสามารถในการขยายงานของบริษัทฯ ในระยะสั้น
และก่อให้เกิดงบประมาณเพิ่มเติมที่ต้องใช้ในการฝึกอบรมบุคลากรกลุ่มใหม่ขึ้นมาทดแทน
อย่างไรก็ตาม บริษัทฯ มีการจัดระบบค่าตอบแทนที่ดีให้กับพนักงานตามความสามารถ
รวมทั้งได้ออกใบสำคัญแสดงสิทธิให้แก่พนักงานของบริษัทฯ ที่สามารถใช้สิทธิได้ตามอายุงาน
เพื่อจูงใจให้รู้สึกถึงความมีส่วนร่วมเป็นเจ้าของบริษัทฯ และทำงานให้บริษัทฯ
อย่างเต็มที่และยาวนานขึ้น รวมทั้ง บริษัทฯ ยังมีการดำเนินการอีกหลายด้าน
เพื่อลดความเสี่ยงจากการพึ่งพาบุคลากรในด้านอื่นๆ ของบริษัทฯ เช่น
การแยกงานการขายและการตลาดออกจากกัน ซึ่งทำให้ลูกค้าทุกรายจะได้รับการติดต่อจากบริษัทฯ
ผ่าน 2 หน่วยงานหลักคือ ฝ่ายขายและฝ่ายการตลาด
ลดความเสี่ยงจากการพึ่งพาพนักงานเพียงฝ่ายเดียวลงได้, การปรับปรุงระบบงานโดยใช้
Information System เข้ามาช่วยงานมากขึ้น เช่น การใช้ระบบ ERP ของ SAP R/3
และการใช้ Electronic Workflow ของ Lotus Notes ทำให้ระบบงานต่างๆ
สามารถทำได้ง่าย รวดเร็ว ถูกต้อง มีระบบเตือนภัยเมื่องานผิดพลาด ซึ่งลดการพึ่งพาบุคลากรลงได้
รวมทั้งบริษัทฯ มีการกำหนดโครงสร้างการบริหาร ที่มีการกระจายงานออกให้ผู้บริหารหลายๆ ท่าน
จัดให้มีพนักงานที่มีความสามารถใกล้เคียงกัน และสามารถทำงานทดแทนกันได้ในหลายๆ ระดับ
ซึ่งจะช่วยลดการพึ่งพาบุคลากรลงได้